
ΔΕΛΤΙΟ  ΤΥΠΟΥ 
ΕΠΙΜΕΛΗΤΗΡΙΟ ΑΙΤΩΛΟΑΚΑΡΝΑΝΙΑΣ 
Επιτυχής Διοργάνωση Θεματικού Εργαστηρίου – Συζήτησης Ομάδας Εστίασης 
του Επιμελητηρίου Αιτωλοακαρνανίας  στο πλαίσιο του έργου SMART-HUBs  
Με επιτυχία πραγματοποιήθηκε το Θεματικό Εργαστήριο – Συζήτηση Ομάδας Εστίασης που διοργάνωσε το Επιμελητήριο Αιτωλοακαρνανίας στο πλαίσιο του έργου SMART-HUBs, την Τετάρτη 21 Οκτωβρίου 2026 στο Μέγαρο Χρυσόγελου, στο Μεσολόγγι. 
Η συνάντηση είχε ως βασικό σκοπό την ενίσχυση της συνεργασίας μεταξύ εκπροσώπων του τουρισμού, της πολιτιστικής και δημιουργικής βιομηχανίας, της πολιτείας, της εκπαιδευτικής κοινότητας και της τοπικής κοινωνίας, με στόχο την ανάδειξη πολιτιστικών πόρων, τοπικών αφηγήσεων και σύγχρονων τρόπων προβολής αυτών, προς αξιοποίηση στα επόμενα βήματα του έργου.
Τους συμμετέχοντες καλωσόρισε ο Γενικός Γραμματέας του Επιμελητηρίου Αιτωλοακαρνανίας, Βασίλειος Σπυρόπουλος, ο οποίος υπογράμμισε τη σημασία πρωτοβουλιών που στηρίζουν την επιχειρηματικότητα, ενισχύουν την καινοτομία και δημιουργούν ευκαιρίες εξέλιξης, τιμώντας παράλληλα την πλούσια ιστορική και πολιτιστική κληρονομιά του τόπου.
Στη συνέχεια, ο Γεώργιος Ρόμπολας, Προϊστάμενος Τμήματος Εμποροβιομηχανικών Θεμάτων του Επιμελητηρίου Αιτωλοακαρνανίας, παρουσίασε το έργο και τους στόχους της συνάντησης, τονίζοντας, μεταξύ άλλων, τη σημασία της συνεργασίας μεταξύ των αρμόδιων φορέων για τη διαφύλαξη και την ανάδειξη της ιστορικής και πολιτιστικής κληρονομιάς της περιοχής. 
Ακολούθησε η παρουσίαση του ρόλου του Επιμελητηρίου Αιτωλοακαρνανίας στο έργο SMART-HUBs από την Ερατώ Μαλισιάνου, Συνεργάτιδα του Επιμελητηρίου Αιτωλοακαρνανίας, η οποία αποτύπωσε την έως σήμερα πρόοδο εργασιών, αλλά και τα επόμενα βήματα - μεταξύ των οποίων περιλαμβάνονται η υλοποίηση δημιουργικής πολιτιστικής εκδήλωσης και ο σχεδιασμός και η υλοποίηση προγραμμάτων εκπαίδευσης και κατάρτισης.
Στο δεύτερο μέρος της συνάντησης, οι συμμετέχοντες κλήθηκαν να λάβουν μέρος στη διαδραστική ενότητα την οποία συντόνισε η Νικολέτα Παπαναστασούλη, Συνεργάτιδα του Επιμελητηρίου Αιτωλοακαρνανίας, με στόχο την ανάδειξη πολιτιστικών πόρων της περιοχής, σχετικών αναγκών και σύγχρονων τρόπων προώθησής τους. 

Ειδικότερα, οι συμμετέχοντες διατύπωσαν τις απόψεις και τις προτάσεις τους αναφορικά με σημαντικούς ιστορικούς και πολιτιστικούς πόρους της Αιτωλοακαρνανίας, τη λαογραφία και το κομβικό ιστορικό γεγονός της Εξόδου του Μεσολογγίου, ιστορίες και άλλα στοιχεία που θεωρούν σημαντικό να προβληθούν περαιτέρω, καθώς και τα ψηφιακά μέσα που μπορούν να αξιοποιηθούν για τον σκοπό αυτό.
Μέσα από την ανταλλαγή απόψεων και ιδεών, καταγράφηκαν και επελέγησαν ενδεικτικές ιστορίες και αφηγήσεις για ανάδειξη μέσω του έργου, με στόχο την ενίσχυση της προβολής της πολιτιστικής κληρονομιάς της περιοχής.
Την εκδήλωση τίμησαν με την παρουσία τους εκπρόσωποι της τοπικής αυτοδιοίκησης και επαγγελματικών φορέων, εκπρόσωποι επιχειρήσεων, στελέχη των πολιτιστικών και δημιουργικών βιομηχανιών και του τουρισμού, καθώς και εκπρόσωποι άλλων κλάδων. Οι συμμετέχοντες συνέβαλαν ενεργά στην ανοιχτή συζήτηση που ακολούθησε, εκφράζοντας το ενδιαφέρον και την υποστήριξή τους για τα επόμενα βήματα του έργου και αναγνωρίζοντας τη σημασία της συνεργασίας, των ευκαιριών που δημιουργούνται μέσω αυτού, αλλά και της συνδρομής εκπροσώπων και άλλων φορέων στη συνδιαμόρφωση των επόμενων εργασιών του έργου.
Για τον σκοπό αυτό, έχει αναπτυχθεί σύντομο ερωτηματολόγιο, μέσω του οποίου κάθε ενδιαφερόμενος καλείται να συμβάλει με τις γνώσεις και τις προτάσεις του στη διαμόρφωση του περιεχομένου των δράσεων που θα ακολουθήσουν. Το ερωτηματολόγιο είναι διαθέσιμο στον ακόλουθο σύνδεσμο: https://forms.gle/hErfZGhHjcebXcP7A  
Τον συντονισμό της εκδήλωσης πραγματοποίησε ο Γεώργιος Ρόμπολας, Υπεύθυνος του Έργου SMART-HUΒs για το Επιμελητήριο Αιτωλοακαρνανίας, ο οποίος υπογράμμισε τη σημασία του έργου και της συνεργασίας, τόσο σε τοπικό όσο και σε διασυνοριακό επίπεδο, για την επίτευξη των βέλτιστων δυνατών αποτελεσμάτων. 
Το έργο SMART-HUBs αποτελεί μια καινοτόμο διασυνοριακή πρωτοβουλία μεταξύ Ελλάδας και Ιταλίας, με στόχο την ενδυνάμωση των νέων μέσω της ανάπτυξης δεξιοτήτων που θα τους διευκολύνουν στην απασχόληση στους τομείς του πολιτισμού και του τουρισμού.
Περισσότερες πληροφορίες για το έργο, είναι διαθέσιμες στην επίσημη ιστοσελίδα του SMART-HUBs.
 ΑΠΟ ΤΗ ΔΙΟΙΚΗΣΗ

